## Susana Camarero destaca “l’obstinació de les esportistes pioneres valencianes que van aplanar la pràctica de l’esport femení”

*** La Generalitat ret homenatge a les dones que van obrir camí en l’esport femení
* El Palau de les Comunicacions de València acull una mostra de l’evolució de la dona en l’esport des dels anys quaranta fins a la dècada dels noranta del segle XX amb fotografia de la família Vidal**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat “l’obstinació de les primeres dones esportistes valencianes que van aplanar la pràctica de l’esport femení” a principis del segle XX.

Durant la inauguració de la mostra ‘Pioneres de l’esport valencià’ en el Palau de les Comunicacions de València, Susana Camarero, acompanyada pel director general de Comunicació i Promoció Institucional, Francisco González, ha indicat que no era fàcil ser dona esportista ni es tenia la possibilitat ni l’accés que es té hui.

“La carrera d’obstacles no era només una prova d’atletisme, sinó que era una metàfora a la qual havien d’enfrontar-se les dones que volien aconseguir una meta esportiva”, ha afirmat.

Camarero ha afegit que “l’esforç físic que suposa l’esport en general anava acompanyat d’uns impediments morals i socials que van haver de ser derrocats amb l’exemple d’algunes dones que componen esta exposició”, i ha assegurat que “la suor, i possiblement les llàgrimes de les primeres dones, van ser adob per a avançar en qualsevol de les disciplines esportives que es practica actualment”.

La Generalitat ha promogut l’exposició que mostra l’evolució de la dona en l’esport a València, des dels anys quaranta fins a la dècada dels noranta del segle XX, a la qual ret homenatge, amb fotografies de l’arxiu de la família Vidal.

El comissari de la mostra, Luis Vidal Ayala, ha seleccionat un centenar de fotografies de diferents dones: figurants en els primers esdeveniments esportius de la ciutat, participants en proves esportives populars i protagonistes finalment dels primers èxits de la història de l’esport valencià.

Amb això, la Generalitat ha volgut reconéixer les dones que van aconseguir metes esportives, o simplement ho van intentar, però que, amb el seu exemple, van contribuir a trencar barreres culturals i socials en el desenrotllament de l’esport femení.

L’exposició consta de 80 fotografies en blanc i negre i s’estructura en deu seccions que agrupen les fotografies d’un mateix esport: bàsquet, tenis, atletisme, natació, gimnàstica rítmica i altres disciplines.

Es tanca amb la fotografia a color de les primeres dones que van obtindre a València una medalla olímpica: la nadadora paralímpica Pilar Javaloyas a Seül 88 i la judoka Almudena Muñoz a Barcelona 92, les dos presents en la inauguració de ‘Pioneres de l’esport valencià’.

El Palau de les Comunicacions acollirà, durant els mesos de març i abril, les fotografies procedents de l’arxiu de la família Vidal, que aporta a la ciutat de València un llegat visual de primera magnitud, perquè, tal com ha afirmat la vicepresidenta primera i consellera de Servicis Socials, Igualtat i Vivenda, “per a entendre la història, cal llegir-la, però també cal vore-la”.

Fecha: 03/03/2025